Objava odobrene standardne spremembe specifikacije proizvoda za zaščiteno označbo porekla ali zaščiteno geografsko označbo v sektorju kmetijskih proizvodov in živil iz člena 6b(2) in (3) Delegirane uredbe Komisije (EU) št. 664/2014

(2022/C 386/12)

To sporočilo je objavljeno v skladu s členom 6b(5) Delegirane uredbe Komisije (EU) št. 664/2014 (1).

Obvestilo o odobritvi standardne spremembe specifikacije proizvoda za zaščiteno označbo porekla ali zaščiteno geografsko označbo iz države članice Unije Uredba (EU) št. 1151/2012

„Arroz de Valencia / Arròs de València“

EU št.: EU št.: PDO-ES-0151-AM01 – 21. 7. 2022

ZGO ( ) ZOP (X)

1. Ime proizvoda

„Arroz de Valencia / Arròs de València“

2. Država članica, ki ji pripada geografsko območje

Španija

3. Organ države članice, ki sporoči standardno spremembo

Generalni direktorat za razvoj podeželja, regionalno ministrstvo za kmetijstvo, razvoj podeželja, izredne podnebne razmere in ekološki prehod

4. Opis odobrenih sprememb

Namen spremembe je vključiti nove sorte (Bombón, Copsemar 7 manjin Argila), neposredno povezane s sortami, ki so že vključene v specifikacijo proizvoda; značilnosti so podobne tistim, ki so že vključene, vendar imajo kmetijske koristi, kot so večja odpornost proti zasoljevanju, manjša uporaba pesticidov in hranil ter manjše potrebe po vodi. Sprememba se šteje za „standardno“ v skladu s členom 53(2) Delegirane uredbe (EU) št. 1151/2012, ker:

1. vključitev teh novih sort ne vpliva na bistvene značilnosti proizvoda, kot je navedeno v priloženih poročilih žlahtniteljev.

2. Povezava med kakovostjo ali značilnostmi proizvoda in geografskim okoljem ostaja nespremenjena.

3. Namen spremembe ni sprememba imena proizvoda ali katerega koli njegovega dela.

4. Ne zahteva sprememb, ki bi lahko vplivale na opredeljeno geografsko območje.

5. Ne pomeni večjih omejitev za trgovino s proizvodom ali njegovimi surovinami.

Ta sprememba vpliva na enotni dokument.

ENOTNI DOKUMENT

„Arroz de Valencia / Arròs de València“

EU št.: PDO-ES-0151-AM01 – 21.7.2022

ZGO ( ) ZOP (X)

1. Ime

„Arroz de Valencia / Arròs de València“

2. Država članica ali tretja država:

Španija

3. Opis kmetijskega proizvoda ali živila

3.1. Vrsta proizvoda

Skupina 1.6 Sadje in zelenjava, sveža ali predelana

3.2. Opis proizvoda, za katerega se uporablja ime iz točke 1

Riž (Oryza sativa) naslednjih sort: Senia, Bahía, Bomba, J. Sendra, Montsianell, Gleva, Sarçet in Albufera, Bombón, Argila in Copsemar 7. Prodaja se kot beli ali polnozrnati riž na podlagi naslednjih parametrov (povprečne vrednosti):

Srednje velika 4 % Zrna rumene in bakrene barve 0,20 % Rdeča in lisasto rdeča zrna 0,50 % Kredasta in nezrela zrna 2 % Zrna z madeži in zrna, ki jih je poškodoval mrčes 0,50 % Tuja snov 0,10 % Minimalna količina brez napak 92,70 %

Značilnosti proizvedenega surovega zrnja (povprečne vrednosti):

Sorta Dolžina (v mm) Dolžina/širina Perlirano (%) Bahía 5,6 1,8 99 Senia 5,6 1,8 99 Bomba 5,2 1,8 99 J. Sendra 5,7 1,8 99 Montsianell 5,7 1,8 99 Gleva 5,7 1,8 99 Sarçet 6 1,8 99 Albufera 5,2 1,7 99 Bombon 5,3 1,8 99 Argila 5,8 1,7 99 Copsemar 7 5,5 1,7 99

Sestava riža z ZOP „Arroz de Valencia“ (povprečne vrednosti):

SORTA AMILOZA (%) Bahía 19,1 % Senia 16,3 % Bomba 24,9 % J. Sendra 17,5 % Montsianell 18,1 % Gleva 17,7 % Sarçet 16,3 % Albufera 25,6 % Bombón 24 % Argila 20,9 % Copsemar 7 24,4 %

3.3. Surovine (samo za predelane proizvode) in krma (samo za proizvode živalskega izvora)

—

3.4. Posebne faze proizvodnje, ki jih je treba izvajati na opredeljenem geografskem območju

Vsi postopki, od setve do žetve, sušenja in priprave na pakiranje.

3.5. Posebna pravila za rezanje, ribanje, pakiranje itd.

Proizvod je treba pakirati na območju proizvodnje, da se ohranijo njegove organoleptične lastnosti in zagotovi njegova sledljivost v okviru enotnega nadzornega sistema.

3.6. Posebna pravila za označevanje proizvoda, za katerega se uporablja registrirano ime

Riž z ZOP se sme prodajati le v embalaži z oštevilčeno sekundarno oznako. Na oznaki in sekundarni oznaki morata biti navedeni besedi Denominación de Origen „Arroz de Valencia“, ki ju po potrebi spremlja valencijska ustreznica Denominació Orige „Arròs de València“.

4. Jedrnata opredelitev geografskega območja

Riž se goji na naravnih mokriščih v pokrajinah Alicante, Castellón in Valencia v avtonomni skupnosti Valencia, predvsem v občinah znotraj vplivnega območja naravnih parkov Parque Natural de la Albufera v pokrajini Valencia in Parque Natural del Marjal de Pego-Oliva ter močvirja Marjal de Almenara. Vsa ta območja imajo izjemno okoljsko vrednost, riž pa je izjemno pomemben za trajnostnost ekosistema.

Območje je sestavljeno iz naslednjih občin:

Vplivno območje naravnega parka Parque Natural de la Albufera v pokrajini Valencia: Albal, Albalat de la Ribera, Alfafar, Algemesí, Beniparrell, Catarroja, Cullera, Massanassa, Sedaví, Silla, Sollana, Sueca in Valencia.

Druge občine v pokrajini Valencia so: Alginet, Almácera, Almusafes, Alquería de la Condesa, La Alcudia, Alcira, Benifayo, Corbera, Favareta, Fortaleny, Llaurí, Masamagrell, Oliva, La Pobla de Farnals, Polinyà de Xúquer, Puzol, Rafelbuñol, Riola, Sagunto in Tavernes de Valldigna.

Občine v pokrajini Murcia: Pego.

Občine v pokrajini Castellón: Almenara, Castellón, Chilches in La Llosa.

5. Povezava z geografskim območjem

5.1. Posebnosti geografskega območja

Naravni dejavniki

Riž z ZOP „Arroz de Valencia“ se goji na močvirnatih območjih s posebnimi pogoji, ki omogočajo poplavljanje. Tla so apnenčasta (30–50 % karbonatov), ilovnata in alkalna (vrednost pH: 8–8,3) ter vsebujejo malo organskih snovi. Zemlja je trda in dokaj neprepustna.

Območje leži ob obali Sredozemskega morja, zato so temperature vse leto mile, količina dežja je majhna, dežuje pa predvsem spomladi in jeseni.

Zaradi bližine morja rahli vetrovi podnevi preprečujejo vplive mrzlih vetrov. Poleti s planote Meseta piha zelo suh in vroč zahodni veter.

Znaten del opredeljenega območja se nahaja v naravnem parku Parque Natural de la Albufera izjemne naravne lepote. Zaradi posebnih značilnosti območja je riž edina poljščina, ki se lahko tam goji, in je bistvena za ohranjanje ekološkega ravnovesja parka.

Naravni park Parque Natural de la Albufera se razteza na 21 120 hektarih, z rižem pa je posajene 65 % zemlje.

Človeški dejavniki

Riž se na opredeljenem geografskem območju goji že več stoletij. Obstajajo dokumenti, ki potrjujejo, da se je riž gojil v starem kraljestvu Valencia, še preden ga je leta 1238 osvojil Jakob I. Aragonski. Polja riža so bila opisana v Llibre dels Distribuments, v kateri je popisana razdelitev zemljišča nedavno pridobljene kraljevine.

Kralj Ferdinand VI. je z odlokom leta 1753 razmejil riževa polja.

Drugi deli, ki govorita o zgodovini gojenja riža v avtonomni skupnosti Valencia, sta knjiga El arroz (1939), ki jo je napisal Rafael Font de Mora y Llorens, in zbirka Compendio arrocero (1952), katere avtor je José María Carrasco García.

Skozi stoletja so se na tem območju razvile posebne prakse, npr. eixugons (špansko enjuagados), ko se poljščina nekaj dni pusti brez vode, da se ustavi rast alg. Postopek eixugons se po navadi izvaja konec junija, potem ko vzklijejo riževe rastline.

Druga praksa, ki je značilna za to območje, je poplavljanje pozimi, ko so polja neposejana. To prekine biološke cikle nekaterih organizmov v tleh ter razkuži zemljo. Zaradi tega se okrepi tudi vodna biotska raznovrstnost, saj se poveča število gliv, alg in majhnih členonožcev, ki spodbujajo razkroj ostankov žetve in obnovijo tla z lastnimi ostanki ter makro- in mikrohranili.

5.2. Posebnosti proizvoda

ZOP „Arroz de Valencia“ dobro absorbira okus zaradi odstotka amiloze v sortah, ki se gojijo na tem območju. Poleg visokega odstotka zrn z bisernatim videzom je zelo pomemben dejavnik tudi enotna velikost zrn, saj to omogoča, da se riž enakomerno skuha.

5.3. Vzročna povezava med geografskim območjem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

Opredeljeno geografsko območje se nahaja med obalo in gorami ob njej. Zaradi takšne edinstvene lege ponoči na poljih piha morski veter, ki omogoča, da zrna zorijo počasi in postopoma, kar tudi preprečuje razpoke in zaradi česar se med luščenjem ali kuhanjem razpre manj zrn.

Opredeljeno geografsko območje, ki ga v veliki meri sestavlja Parque Natural de la Albufera, je sestavljeno iz starih naravnih mokrišč, kjer so tla apnenčasta in glinasta z nizko vsebnostjo organskih snovi in alkalna. Zaradi tega je zemlja težka, trda in neprepustna, tako da se poljščina lahko poplavi z majhno količino vode, hranila v tleh pa se zelo dobro izkoristijo. To pozitivno vpliva na rast zrn na spodnjem delu lata in zmanjšanje števila deformiranih zrn ali zrn brez oblike.

Na opredeljenem geografskem območju podnevi ni hladnih vetrov, voda pa je topla, kar spodbuja nastanek zrn z bisernatim videzom in omogoča sejanje sort riža z dolgim ciklom, pri čemer ni tveganja za slabo žetev, tako da je možno gojiti sorte, ki jih zajema ZOP. Njihova posebnost, tj. vsebnost amiloze, izhaja iz opredeljenega geografskega območja. To rižu daje lastnost, ki se pri kuhanju zelo ceni, saj je vsebnost amiloze tista, ki določa, ali ima riž pravo ravnovesje med absorpcijo okusa in trdnostjo.

Tradicija gojenja riža v Valencii je tesno povezana s kuhinjo te pokrajine. Valencia pozna veliko jedi na osnovi riža, med njimi paella, riž v juhi in pečeni riž. Vzpostavljena je bila vzročno-posledična povezava s sortami, ki so značilne za območje, saj lahko absorbirajo velik delež okusa iz juhe. Tako se je razvila kuhinja, kakršne, kar zadeva hrano na osnovi riža, ni nikjer drugje na svetu.

Zahodni veter, imenovan poniente, odstranjuje trose gliv, npr. Pyricularia in Helminthosporium, kar prispeva k zmanjšanju števila zrn z napakami.

Sklic na objavo specifikacije proizvoda

http://www.agricultura.gva.es/pc_arrozdevalencia

(1) UL L 179, 19.6.2014, str. 17.